Buckingham-paleis: Man met mes “wou met koningin praat”Koningin Elizabeth II David Belmar (44) van Londen het Dinsdag in die Westminster-landdroshof verskyn nadat hy met ŉ mes buite Buckingham-paleis betrap is. Belmar (foto volg onderaan die berig) wou glo die paleisgronde betree om koningin Elizabeth II aan te spreek oor sy voordele en het skuldig gepleit op aanklagte van betreding en die besit van ŉ artikel met ŉ skerp lem. Belmar het Maandag verby toeriste oor ŉ voertuigversperring gespring en wou by die paleis se noordelike hek ingaan. Die polisie het Belmar egter voorgekeer en op ŉ 15cm-lange mes, wat in ŉ plastieksak in sy baadjiesak toegedraai is, afgekom. Staatsaanklaer Edward Aydin het Dinsdag in die hof gesê Belmar het ŉ geskiedenis van geestesgesondheid en het ŉ fiksasie met die koningin. Hy het in 1989 ŉ waarskuwing ontvang nadat hy vuurwerke aan die brand gesteek en dit oor die heining op die paleis se gronde gegooi het. Belmar se prokureur, Robert Katz, ontken egter dat sy kliënt ŉ fiksasie met die koningin het en daarop gewys dat Belmar nie die mes te voorskyn gebring het nie. Die koningin was in daardie stadium nie by die paleis nie, het ŉ woordvoerder van die paleis Maandag gesê. Belmar bly in aanhouding tot sy volgende verskyning by Southwark Crown-hof waar hy gevonnis sal word. David Belmar Foto: Central News